La Mobilitat sostenible posa l'accent a Fira Mercat Gandia
03 maig 2022

## La Mobilitat sostenible posa l'accent a Fira Mercat Gandia03 maig 2022Última actualització: 03 maig 2022

![](../gestion/img/7b472bd1633e74f9139876e9856ee5fccd1294be335949b23f5c58502c3dc925.jpg)  
  

Del 6 al 8 de maig, la mobilitat sostenible serà la protagonista de Fira Mercat Gandia. I és que, dins la programació de la IX Fira del Motor, el Mercat Municipal del Prado albergarà xarrades, informació i assessorament sobre sostenibilitat, a més d’exhibició de vehicles elèctrics. Tal i com ha anunciat aquest matí la regidora de Polítiques Econòmics i Comerç, **Vicenta Ferrer**, la inauguració serà divendres a les 11.00 h i romandrà fins a diumenge en horari comercial.

Aquesta segona fira de la segona edició de Fira Mercat Gandia es complementa aquest cap de setmana amb la Fira del Motor a Gandia que mostrarà expositors de cotxes i motos d’ocasió, a més d’ofertes i descomptes. «Sempre intentem complementar fires si hi ha un esdeveniment major i en aquest cas ho hem fet», ha afegit. Tot i que els concessionaris reservaran un espai per a vehicles eco i amb etiqueta 0, els vehicles elèctrics (bicicletes, patinets i motos) s'exhibiran al Mercat Municipal del Prado.

L’edifici del Mercat també acollirà estants informatius i d’assessorament. «Hem fet grups de treball per a organitzar xarades i donar una visió global sobre sostenibilitat que inclou l'habitatge i al vehicle», ha expressat Ferrer. A més de l’Oficina de Projectes Europeus Gandia, participarà l’Oficina d´Habitatge de l’Ajuntament de Gandia, l’Associació del Motor Gandia; les empreses d’energies renovables Klimia, i-Resol i Muvere Electrificaciones SL; la delegació en la Safor del Col.legi Oficial d’Administradors de finques; i la delegació del Col.legi Oficial de Arquitectes de València en la Safor.

Es duran a terme sis xerrades en diferents horaris: «Per exemple, s’hi assessorarà sobre quin tipus d’automòbil s’adapta millor a les circumstàncies de cadascú. També s’hi donaran a conèixer les ajudes que estan proporcionant els fons Next Generation a títol individual i a títol d’empresa», ha assenyalat la regidora. Tal com ha agregat, la finalitat d’aquest esdeveniment a Fira Mercat Gandia és el de plantejar el camí cap a una «ciutat més sostenible i intel·ligent» a partir de la unió de «la iniciativa privada i pública».

  
**Horaris de xarrades**

1\. «Estic pensant en comprar un vehicle sostenible (elèctrics BEV, híbrids endollables PHEV, híbrids HEV, Mild hibrid MHEV): Quina diferència hi ha entre estes modalitats?, quin tipus m’interessa més, en funció de l’ús que li done?». **Dissabte a les 11:30h i 18:00h, i diumenge a les 11:30h**

2\. «Quins passos he de seguir per instal·lar en ma casa un punt de recàrrega de vehicle sostenible?». **Dissabte a les 11:45h i 18:15h, i diumenge a les 11:45h**

3\. «Quins tipus d’ajudes existeixen per a la compra d’un vehicle sostenible?, com funcionen?, quin import subvencionen?». **Dissabte a les 12:00h i 18:30h, i diumenge a les 12:00h**

4\. «Necessite millorar l’eficiència energètica de la meua vivenda, quines solucions hi ha al mercat?, (envolvent, finestres i portes, energia solar, aerotèrmia…), quines ajudes hi ha?». **Dissabte a les 12:15h i 18:45h, i diumenge a les 12:15h**

5\. «Quines ajudes hi ha per a instal·lar sistemes d’autoconsum amb energies renovables? (solar, tèrmica...)». **Dissabte a les 12:30h i 19:00h, i diumenge a les 12:30h**

6\. «Què són i per a què serveixen els informes d’avaluació d’edificis?, com es tramiten?». **Dissabte a les 12:45h i 19:15h, i diumenge a les 12:45h**

**Balanç de «Som el que mengem»**

La primera Fira de la segona edició de Fira Mercat Gandia va rebre 2.248 persones, tal com ha detallat Ferrer. Segons les xifres recollides, la majoria dels visitants (78%) eren de Gandia, Grau i Platja; la resta provenien de la Safor (18%) i un 4% de fora de la comarca. La valoració dels visitants ha sigut d’un 9,2 i la dels expositors d’un 9,4 (ambdues puntuacions sobre 10). «Estan molt contents els expositors. Aquestes fires sempre estan bé perquè el que són les tapes sempre agrada», ha declarat.

[Twittear](https://twitter.com/share)